**Fellinger károly**

**A kapzsi legény**

Hol volt, hol nem volt, élt egyszer egy kapzsi legényke. Bizony, nem fűlt a foga a munkához. Fájt is miatta a feje a szüleinek.

Egyszer aztán úgy döntött, ő bizony elmegy meggazdagodni.

Addig ment, mendegélt, míg elért a világ leghátsó országának a határáig. ott találkozott az öreggel. mindjárt szóba is elegyedtek, s az öreg kilafagta, hogy ennek az országnak van a legtöbb földje, erdője, sőt van egy eladósorban levő királykisasszonya is. Ráadásul, ha akad emberfia, aki teljesíti a király három kívánságát, azé lesz az egész ország, de még a királykisasszony is.

Ment hát a legény egyenesen a király színe elé. Azt mondja a király:

-Ide figyelj, te legény, ha holnap reggelre elhozod nekem az öregapám jegygyűrűjét a pokolból, neked adom valamennyi szántóföldemet. Ellenben, ha nem jársz szerencsével, karóba húzatlak.

Örült is, meg nem is a kapzsi legény. Gondolt egy nagyot, s szaladt egyenest az ördöghöz.

- Mi kéne, ha volna? - kérdi tőle az ördög, majd rámautat egy arany jegygyűrűre.

- A teringettét – mondja a legény - ,csak nem ez a király öregapjának a gyűrűje?

- De bizony, jól látod – veti oda az ördög. – hanem tudod mit, ha nekem adod a lelkedet, segítek teljesíteni a király három kívánságát, és ráadásul kapsz tőlem egy aranyat.

Belecsapott a legény az ördög tenyerébe, s reggel átadta a jegygyűrűt a királynak. az meg az ujjára húzta, tekert egyet rajta. Lett is mindjárt fényesség, de akkora, hogy még a nap is elfordította a fejét. Lássatok csodát, a király palotája színarannyá változott! Tetszett ez a kapzsi legénynek. Alig várta, hogy terve sikerüljön, s akkor mindez az övé lehet.

Odafordult a király a legényhez:

- Jól van fiam, jól van, de ahhoz, hogy az erdeimet is neked adjam, válaszd ki a tyúkjaim közül azt, amelyik az aranytojást tojja. Ha nem jársz sikerrel, négyfelé vágatlak.

Mit volt mit tenni a legénynek, szaladt megint az ördöghöz.

- Mi is könnyebb ennél – mondta az ördög. – Amikor hajnalban kieresztik az ezer tyúkot, szórj eléjük égő parazsat. Amelyik felcsipegeti, az az aranytojást tojó tyúk.

Így is történt.

A királynak azonban még egy kívánsága volt.

- Ha ezt is teljesíted – szólt újból a legényhez -, tied a királyságom, és neked adom a leányom kezét is.

Hogy mi volt a harmadik kívánság? Arra kérte a legényt a király, hogy segítsen a lányán, akit a boszorkány megigézett. A kapzsi legény nem szívesen segített másokon, de mivel féltette a fejét a bitófától, s tudta, csak akkor lehet gazdag, ha előbb oltár elé vezeti a királylányt, jobbnak látta, ha egyenesen az ördöghöz tart. Az ördög már jött elébe. Meg sem várta, hogy a legény szóról szóra elmeséljen mindent, mondandója közepébe vágott:

- Az igézés ellen csak a szótalan víz hatásos. Naplementekor végy egy vödröt, s menj el az Óperenciás-tengerre, még ha az ég a földdel dörzsölődik össze, akkor is. Útközben nem nézhetsz sem jobbra, sem balra, de hátra aztán semmiképpen sem! Megszólalnod sem szabad, és senki köszöntését ne viszonozd! Ha a tengerhez érsz, visszájáról megmeríted a vödröt vízzel, raksz hozzá iszapot, majd tizenkilenc egymást követő fűzfáról gallyat tépsz, azokat beleveted a vízbe, úgy hogy az első fűzfánál azt mondod tizenkilenc, a másodiknál tizennyolc és így tovább. Mindehhez rakj még zsurlót és párlófüvet. Otthon forrald fel az egészet, várd meg, míg kihűl. Akkor készen van a szótlan víz. Ezzel mosdasd meg háromszor a királykisasszonyt. Meglátod, kutya baja sem lesz mindjárt.

Majd emlékeztette az ördög a legényt az egyességre, s még egy arannyal is megajándékozta.

A legény alig várta a naplementét. Akkor fogott egy vödröt, s meg sem állt az Óperenciás-tengerig. Nagyon vigyázott, hogy végig az ördög utasításai alapján cselekedjen. Mikor megvolt a szótlan víz, már futott is vele a királyi palotába. háromszor megmosdatta a vízzel a királykisasszonyt. Hát az, a harmadik mosdatás után, azonnal meggyógyult!

Másnap megtartották a lakodalmat. Örült ám a kapzsi legény a szerencséjének!

A lakodalom után este az ifjú pár lefeküdt aludni. Éjjel azonban arra ébredt a legény, hogy ég a gyomra . gondolta, felkel, és iszik egy kis vizet. Megdörzsölte a szemét, s kipillantott az ablakon. Hej, mit látott, egek ura! Tüzes katlanokat mindenfelé, mellettük fekete, ijesztő ábrázatú ördögöket, akik csak rakták, egyre rakták a katlanok alatt a tüzet. Még a lélegzete is elállt, mikor rájött, hogy a palota helyett, ahol az este nyugovóra tért, a pokolban van. Kedvesére pillantott, s megfagyott ereiben a vér. A szép királykisasszony helyett az ördög öreganyja feküdt mellette!

Rémületében alig tudott kikecmeregni az ágyból úgy, hogy fel ne ébressze a szörnyűségesen rút öregasszonyt.

Akkor kezdett gondolkodni, hogyan kerülhetett ő a Nyanya ágyába, s hogyan viselheti a vén banya a hitvese karkötőjét? Hirtelen megvillant az agyában, hogy a királylány bizony az elejétől fogva az ördögök öreganyja volt…

Mert hát ő változott át királykisasszonnyá, hogy ezzel is csapdába csalja a kapzsi legényt, aki a kincsért a lelkét is képes volt odaadni. Ekkor még jobban megrémült, s már tudta, hogy legjobb lesz, ha elmenekül innen, de gyorsan! A nyanya szerencsére nagyban horkolt az ágyon, hát a legény ügyesen kihúzta a kincsesládáját az ágy alól, hogy legalább az aranyat magával vigye. Az aranypénz azonban fehér lepkévé változva, kirepült a kezéből. Ekkor a legény nyakába vette a lábát és uzssgyi neki, szaladni kezdett. Még hogy szaladni! Sütötte a talpát a pokol parazsas földje, hát egyre gyorsabban kapkodta a lábát.

Az ördögök rögtön észrevették, s nosza, futottak utána.

Futás közben arra is rádöbbent a kapzsi legény, hogy az ő ördög komája azonos a világ leghátsó országának a királyával, aki öt alaposan lóvá tette.

Amikor elérte a pokol kapuját, sebtében földhöz vágta strázsákat, és szaladt egyenesen a szülei házához. Az ördögök rohantak utána, s így kiáltoztak:

- Állj meg, legényke, állj meg!

Ö meg visszakiáltott:

- Álljatok meg ti, hisz titeket nem kerget senki!

Az ördögök megálltak egy pillanatra, és bambán egymásra néztek, majd ugyanolyan bambán hátra. Valóban nem kergette őket senki! Mire magukhoz tértek, a legény eltűnt a szemük elől. Bemenekült a szülei házába. Az ördögök meg lógó orral sompolyogtak vissza a pokolba.

Azóta a kapzsi legényre nem lehet ráismerni. Éjt nappallá téve gyógyítja a falu betegeit, s jó szívétől még a pacsirták is dalra fakadnak. Arról azonban, hogy kitől hallotta a szótlan víz történetét, hallgat.

Nemhiába mondogatja oly gyakran, hogy hallgatni arany.

Aki nem hiszi, járjon utána! S ha akkor sem hiszi, hát vessen magára.